
PARLAMENTUL ROMÂNIEI

CAMERA DEPUTAŢILOR
COMISIA PENTRU ÎNVĂŢĂMÂNT,       

ŞTIINŢĂ, TINERET ŞI SPORT 

Bucureşti, 13 februarie 2008
Nr.29/467
RAPORT

asupra propunerii legislative de modificare a Legii nr. 128/1997

 privind Statutul personalului didactic (Plx. 797/2007)
1. În baza prevederilor art. 95 din Regulamentul Camerei Deputaţilor, republicat, Comisia pentru învăţământ, ştiinţă, tineret şi sport a primit spre dezbatere, în fond, propunerea legislativă privind modificarea Legii nr. 128/1997 privind Statutul personalului didactic (Pl.x. 797/2007).
La întocmirea raportului, Comisia a avut în vedere avizul Comisiei juridice de disciplină şi imunităţi, avizul Comisiei pentru administraţie publică, amenajarea teritoriului şi echilibru ecologic, avizul Consiliului Legislativ şi Punctul de vedere al Guvernului.

Propunerea legislativă are ca obiect de reglementare finanţarea cheltuielilor pe mijloacele de transport în comun sau cu alt mijloc de transport la şi de la locul de muncă pentru personalul didactic din unităţile de învăţământul preuniversitar de stat, din mediul urban şi rural Potrivit propunerii legislative aceste cheltuieli ar urma să fie susţinute de către consiliile judeţene. 

2. În funcţie de obiectul şi conţinutul său, proiectul de lege face parte din categoria legilor organice, împrumutând acest caracter de la legea de bază asupra căreia se intervine legislativ potrivit prevederilor art. 73 din Constituţia României, republicată.
3. La lucrările Comisiei au fost prezenţi un număr de 18 deputaţi, din totalul de 25 membri ai Comisiei. În baza prevederilor art. 54 şi 55 din Regulamentul Camerei Deputaţilor, republicat, la dezbaterea propunerii legislative au participat ca invitaţi dna Gabriela Pazstor -  Secretar de stat în Ministerul Educaţiei, Cercetării şi Tineretului şi dna Eva Naghi – director la Direcţia Relaţia cu Parlamentul din Ministerul Educaţiei, Cercetării şi Tineretului.
4. Potrivit prevederilor art. 75 alin. (1) din Constituţia României, republicată şi ale art. 92 alin. (8) din Regulamentul Camerei Deputaţilor, republicat, Camera Deputaţilor este prima Cameră sesizată.

5. În urma dezbaterii, în şedinţa din 12 februarie 2008, Comisia a propus respingerea propunerii legislative, cu unanimitate de voturi, din următoarele motive:

· Obiectul propunerii legislative poate fi soluţionat prin alte acte normative.

· Nu se justifică transferul responsabilităţilor de plată de la primării către consiliile judeţene pe baza principiului subsidiarităţii fiind evident că la nivelul primăriilor şi al consiliilor locale interesul şi preocupările sunt mult mai obiective faţă de cele de la nivelul consiliilor judeţene.

· Noul pachet legislativ în domeniul educaţiei va reglementa unitar aspectele privind drepturile la decontare a unor cheltuieli ale cadrelor didactice.

